Glo nie eerste aanranding van Gautengse adjunkspeaker – hofNomvuyo Mhlakaza-Manamela (Foto: Gautengse wetgewer) Sers. Lizzie Mojapelo, ’n beampte van die polisie se beskerming-en-sekuriteitsdiens, het beweer dat polisiebeamptes nie na die huis van die Gautengse adjunkspeaker, Vuyo Mhlakaza-Manamela, ontplooi wou word nie omdat sy hulle dikwels aan mishandeling onderwerp het. Die sersant het Woensdag in die landdroshof in Johannesburg onder kruisondervraging haar weergawe van gebeure herhaal wat daartoe gelei het dat ’n saak van aanranding en crimen injuria teen Mhlakaza-Manamela aanhangig gemaak is. Mhlakaza-Manamela word deur Mojapelo daarvan beskuldig dat sy haar in ’n dronk woedebui met vuishoue aangeval en oor stoele gestamp het, wat gelei het tot beserings wat haar byna die lewe van haar ongebore baba gekos het. Die beweerde aanranding het in Februarie 2020 by die huis van Mhlakaza-Manamela en haar man, Bhuti Manamela, adjunkminister van hoër onderwys, plaasgevind. AfriForum se privaatvervolgingseenheid ondersteun Mojapelo nadat die staat aanvanklik geweier het om vervolging in te stel. Mojapelo het besonderhede van die beweerde aanranding stap vir stap gedokumenteer – van die voorvalleboek op die toneel van die misdaad tot die saamstel van aantekeninge van haar interaksies met aanklaers en ondersoekers. Mhlakaza-Manamela het Dinsdag skuld op die aanklagte ontken. Tydens kruisondervraging is Mojapelo oor haar verklaring uitgevra waar sy na bewering aan Mhlakaza-Manamela gesê het dat mense nie by die adres wil gaan werk nie. “Ek het vir haar gesê dat wanneer mense [polisielede] geplaas word, dit groot moeilikheid veroorsaak [om hier geplaas te word] omdat mense nie aan sulke mishandeling onderwerp wil word nie,” het Mojapelo in die hof gesê. Mojapelo het verder onthul dat bewyse van die voorval vermis geraak het. Sy het aan die hof gesê dat die voorvalleboek by die Manamela-huishouding, waarin sy die voorval opgeteken het kort nadat dit gebeur het, nie opgespoor kon word nie. Barry Bateman, woordvoerder van die privaatvervolgingseenheid, sê die verdediging het moeite gedoen om geringe verskille in Mojapelo se beëdigde verklarings en haar hoofgetuienis te identifiseer. “Sy was egter vasberade onder soms moeilike kruisondervraging en het die duidelikheid verskaf wat die hof nodig het,” sê Bateman. Die saak is tot 27 Maart volgende jaar uitgestel. Maroela Media het vroeër berig ’n mediese ondersoek het bevestig dat Mojapelo veelvuldige beserings opgedoen het ná die beweerde aanranding en het ook bevestig dat sy toe 11 weke swanger was. Sy het vaginale bloeding opgedoen en moes vrugbaarheidsbehandeling ontvang om te verseker dat haar swangerskap nie beëindig word nie.